b'\n_START_ARTICLE_\nCastellnou de Peramea\n_START_SECTION_\nEtimologia\n_START_PARAGRAPH_\nEs tracta d\'un top\xc3\xb2nim rom\xc3\xa0nic medieval, de car\xc3\xa0cter descriptiu: \xc3\xa9s el "castell nou" de Peramea.\n_START_SECTION_\nEdat mitjana\n_START_PARAGRAPH_\nCastellnou de Peramea fou, al llarg de l\'edat mitjana, la moderna i principis de la contempor\xc3\xa0nia, un domini dels comtes de Pallars enmig de possessions del monestir de Gerri (la resta de l\'antic terme de Ba\xc3\xa9n). La seva import\xc3\xa0ncia ra\xc3\xafa en el fet que per Castellnou de Peramea passaven els camins de Gerri de la Sal a la Seu d\'Urgell.\n_START_SECTION_\nEdat contempor\xc3\xa0nia\n_START_PARAGRAPH_\nPascual Madoz hi dedica un breu article en el seu Diccionario geogr\xc3\xa1fico... S\'hi pot llegir que _NEWLINE_Castellnou de Peramea tenia un \xc3\xbanic ve\xc3\xad (cap de casa), i 12 \xc3\xa0nimes (habitants), i que est\xc3\xa0 situat en una elevaci\xc3\xb3 no gaire pronunciada, combatuda per tots els vents; el clima hi \xc3\xa9s fred, amb moltes afeccions inflamat\xc3\xb2ries i de refredats. S\'hi produ\xc3\xafa ordi, patates; hi havia vaques i ovelles, i s\'hi ca\xc3\xa7aven perdius, llebres i aus de pas.\n_START_SECTION_\nComunicacions\n_START_PARAGRAPH_\nMena a Castellnou la pista de Ba\xc3\xa9n, que arrenca del punt quilom\xc3\xa8tric 295,2 de la carretera N-260, des d\'on travessa la Noguera Pallaresa pel pont de Ba\xc3\xa9n. Per aquesta carretera, de forta pujada i nombrosos revolts, s\'arriba al poble de Ba\xc3\xa9n en uns 8 quil\xc3\xb2metres. Des d\'aquest poble cal emprendre cap al sud per una altra pista, que en uns 6 quil\xc3\xb2metres m\xc3\xa9s duu fins a les restes del poble de Buseu. Des d\'aquest poble cal seguir una pista cap al nord-est, que en uns 5 quil\xc3\xb2metres m\xc3\xa9s arriba a Sant Sebasti\xc3\xa0 de Buseu, i des d\'aquest lloc, cal seguir la pista de Castellnou que, de primer cap al sud i despr\xc3\xa9s cap a l\'est, mena a Castellnou de Peramea en uns dos quil\xc3\xb2metres m\xc3\xa9s.'